钦定古今图书集成/明伦汇编/氏族典/第155卷 > 《廖用贤尚友录》 > 樊叔略
## 钦定古今图书集成/明伦汇编/氏族典/第155卷 > 《廖用贤尚友录》 > 樊叔略

按《隋书樊叔略传》，“叔略，陈留人也。父欢，仕魏为南兖
州刺史、阿阳侯。属高氏专权，将谋兴复之计，为高氏
所诛。叔略时在髫龀，遂被腐刑，给使殿省。身长九尺，
志气不凡，颇为高氏所忌，内不自安，遂奔关西。周太
祖见而器之，引置左右。寻授都督，袭爵为侯。大冢宰
宇文护执政，引为中尉。叔略多计数，晓习时事，累迁”
骠骑大将军、开府仪同三司。护诛后，齐王宪引为园
苑监。建德五年，从武帝伐齐，叔略每战，身先士卒，以
功加上开府，进封清乡县公，拜汴州刺史，号为明决。
宣帝时，于洛阳营建东京，以叔略有巧思，拜营构监，
宫室制度，皆叔略所定。尉迥之乱，高祖令叔略镇大
梁。迥将宇文威来寇，叔略击走之，以功拜大将军，复
为汴州刺史。高祖受禅，加位上大将军，进爵安定郡
公。在州数年，甚有声誉。迁相州刺史，政为当时第一，
百姓为之语曰：“智无穷，清乡公，上下正，樊安定。”征拜
司农卿，吏人莫不流涕，相与立碑颂其德。政性颇豪
侈，每食必方丈备水陆。十四年，从祠太山，行至洛阳，
上令录囚徒，具状将奏，晨起至狱门，于马上暴卒，时
年五十九，谥曰“襄。”